En lang række lande og stater i USA legaliserer i øjeblikket produktion og salg af cannabis. Danmark bør følge trop. Vi foreslår derfor, at SF på sit landsmøde i weekenden drøfter og vedtager et forslag om legalisering af cannabis til gavn for både kriminalitetsbekæmpelsen og folkesundheden.

Forbuddet mod cannabis har spillet fallit. Til dato har ingen lande løst problemerne. Uagtet hvor streng eller slap lovgivningen er, findes der folk, som køber og sælger hash alligevel. Derfor ser vi også, at flere lande og stater i USA begynder at legalisere hashen.

I Danmark har 41,5 procent af de 16-44 årige prøvet hash eller marihuana, og ni procent har ifølge Sundhedsstyrelsen indtaget stoffet inden for det seneste år. Stoffet er overalt, og det er meget nemt at skaffe, selvom det er illegalt.